**În aşteptarea Ta**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primeşte-Ţi osânda şi chinul din oase,

Coroana de spini ca şi cuiele-n palme,

Ascultă zevzecii nălţându-Ţi sudalme

Urmând pe Barabas şi astăzi, Cristoase,

De legea-Ţi divină, din ere apuse,

Iubind deopotrivă prieteni, duşmani,

La fel ca şi Iuda, pe-o pungă de bani,

Acum pe nimica ne vindem, Isuse,

Priveşte la gloată, din umbre hidoase

Scuipându-Ţi icoana, troiţa-n răscruce,

Orbită, trufaşă, în turmă se duce

Spre râpa pieirii mai iute, Cristoase,

Uitarăm de toate ce-n carte sunt puse,

Ruşine, dreptate, respect cuvios,

Uitarăm ce-i bine, ce-i rău, ce-i frumos,

De cine Ţi-e Tată sau Mamă, Isuse…

Arată-Te iară, sunt vremi tumultoase,

Coboară cu pace, iubire, lumină,

Şi de n-om putea să-Ţi găsim nicio vină,

Ai şanse, pe cruce, să n-ajungi Cristoase.

Valeriu Cercel